​​​​​​​लाहौर रैली में कहा- शाहबाज सरकार खुद मुजरिमों से भरी, लेकिन मुझ पर आतंक के 40 केस लगाए
Pakistan Former Prime Minister Imran Khan Rally - पाकिस्तान के पूर्व प्रधानमंत्री इमरान खान ने शनिवार को लाहौर में मीनार-ए-पाकिस्तान पर एक एक बड़ी रैली की। इस दौरान करीब 2 हजार इमरान के समर्थक जमा हुए।
पाकिस्तान के पूर्व प्रधानमंत्री इमरान खान ने शनिवार को लाहौर में मीनार-ए-पाकिस्तान पर एक एक बड़ी रैली की। इस दौरान इमरान के हजारों समर्थक जमा हुए। खान ने रैली को एक बुलेट प्रूफ शीशे के पीछे से संबोधित किया। उन्होंने कहा- चुनाव में बराबर मौके का मतलब इमरान खान के हाथ बांधना नहीं है। हमारी पार्टी पर करीब 150 केस लगा दिए गए हैं। पाकिस्तान डेमोक्रेटिक मूवमेंट(PDM) की सरकार हमें दरकिनार करने के लिए ऐसा कर रही है।
रैली को संबोधित करते हुए इमरान ने कहा- ये कैसा लोकतंत्र है जहां पहले मुझे और मेरी पार्टी को साजिश के तहत सत्ता से बाहर निकाल दिया और अब मुझ पर बेवजह टेरेरिजम के 40 केस लगा दिए गए हैं। नई सरकार मुजरिमों से भरी हुई है। हमें आजादी तभी मिलेगी जब देश में कानून का राज होगा।
‘जीवन में पहली बार फिलिस्तीनी जैसा महसूस किया’
रैली के दौरान इमरान खान ने कहा कि उन्होंने अपने जीवन में पहली बार वही महसूस किया जो फिलिस्तीन के लोग महसूस करते हैं। इमरान खान ने सवाल पूछते हुए कहा- पुलिस ने मेरे घर पर हमला किया क्योंकि वे मुझे झूठे मामलों में गिरफ्तार करना चाहती थी। पुलिस के साथ झड़प के दौरान लोगों ने मेरा साथ दिया क्योंकि वे जानते थे कि मैं सही हूं। उन्होंने मुझ पर आतंकवाद के 40 मामले दर्ज किए हैं। क्या देश स्वीकार करेगा कि इमरान खान आतंकवादी है?
इमरान ने समर्थकों का धन्यवाद किया
इमरान ने रैली में आए अपने समर्थकों और PTI कार्यकर्ताओं का धन्यवाद किया। उन्होंने कहा- ये रैली रोकने के लिए सरकार ने हरसंभव कोशिश की। रास्तों पर कंटेनर लगा दिए, जिससे लोग मीनार-ए-पाकिस्तान नहीं पहुंच पाए। लेकिन ये सत्ता में मौजूद लोगों के लिए एक सबक है कि जब देशवासी वास्तव में आजादी चाहते हैं तब कंटेनर भी उन्हें नहीं रोक सकते।
‘देश को आर्थिक संकट से नहीं निकालना चाहती सरकार’
पाकिस्तान में चल रहे आर्थिक संकट पर इमरान ने कहा- भारत के मुकाबले हमारी महंगाई दर 5 गुना है। सरकार देश को इस संकट से नहीं बचा सकती और न ही बचाना चाहती है। इस दौरान पूर्व PM ने अपना 10 पॉइंट प्लान साझा किया। उन्होंने कहा- हमें दूसरे देशों में रह रहे पाकिस्तानियों को यहां निवेश करने के लिए प्रोत्साहित करना चाहिए। जिससे बार-बार IMF के चक्कर न लगाने पड़ें।
इसके अलावा हम उन सभी लोगों को सुविधाएं देंगे जो अपने प्रोडक्ट को एक्सपोर्ट करके देश में डॉलर ला सकते हैं। हमें टूरिजम और मिनरल सेक्टर को भी बढ़ावा देने की जरूरत है। हम सत्ता में आने के बाद चीन के सहयोग से कृषि उत्पादकता बढ़ाएंगे।
रैली से पहले रास्तों में कंटेनर तैनात, इंटरनेट सर्विस बंद
इससे पहले रैली को देखते हुए लाहौर में कई जगह कंटेनर तैनात करके रास्ते बंद कर दिए गए थे। जमान पार्क, मीनार-ए-पाकिस्तान सहित कई इलाकों में इंटरनेट सर्विस भी बंद कर दी गई थी। लाहौर में अलग-अलग इलाकों से करीब 75 PTI कार्यकर्ताओं को गिरफ्तार किया गया था। हालांकि पुलिस ने दावा किया था कि सभी प्रतिबंध रैली को देखते हुए सुरक्षा के लिहाज से लगाए गए हैं। समर्थकों को रैली में जाने से नहीं रोका जा रहा है।
30 मार्च को होगी तोशाखाना मामले में सुनवाई
इससे पहले 18 मार्च को तोशाखाना मामले में इस्लामाबाद कोर्ट ने इमरान खान के खिलाफ जारी अरेस्ट वारंट कैंसिल कर दिया था। कोर्ट ने मामले की सुनवाई 30 मार्च तक स्थगित कर दी थी। कोर्ट ने अगली सुनवाई में इमरान को व्यक्तिगत रूप से कोर्ट में पेश होने का आदेश दिया था।